Fl-1 ta' Lulju 2016, il-Kunsill estenda s-sanzjonijiet ekonomiċi mmirati lejn setturi speċifiċi tal-ekonomija Russa sal- 31 ta' Jannar 2017 Dawn il-miżuri ġew introdotti fil-31 ta' Lulju 2014 inizjalment għal sena b'reazzjoni għall-azzjonijiet tar-Russja li ddestabbilizzaw is-sitwazzjoni fl-Ukrajna. Dawn ġew imsaħħa f'Settembru 2014. Il-miżuri huma mmirati lejn is-settur finanzjarju, tal-enerġija u dak tad-difiża, u lejn il-qasam ta' oġġetti b'użu doppju. Fid-19 ta' Marzu 2015, il-Kunsill Ewropew qabel li jorbot il-perjodu ta' validità tas-sanzjonijiet mal- implimentazzjoni sħiħa tal- ftehimiet ta' Minsk, li kienet prevista li titwettaq sal-31 ta' Diċembru 2015. Billi l-ftehimiet ta' Minsk ma ġewx implimentati b'mod sħiħ sal-31 ta' Diċembru 2015, il-Kunsill estenda s-sanzjonijiet sal-31 ta' Lulju 2016. Wara li vvaluta l-implimentazzjoni tal-ftehimiet ta' Minsk, il-Kunsill iddeċieda li jġedded is-sanzjonijiet għal sitt xhur oħra, sal-31 ta' Jannar 2017. Is-sanzjonijiet ekonomiċi li ġew estiżi bid-deċiżjoni b'mod partikolari: jillimitaw l-aċċess għas-swieq kapitali primarji u sekondarji tal-UE għal 5 istituzzjonijiet finanzjarji kbar Russi b'maġġoranza tal-ishma proprjetà tal-istat u s-sussidjarji tagħhom stabbiliti barra mill-UE b'maġġoranza tal-ishma proprjetà tal-istat, kif ukoll tliet kumpaniji kbar tal-enerġija u tlieta oħra tad-difiża Russi; jimponu projbizzjoni fuq l-esportazzjoni u l-importazzjoni fir-rigward tal-kummerċ tal-armi; jistabbilixxu projbizzjoni fuq l-esportazzjoni ta' oġġetti b'użu doppju għal użu militari jew għal utenti finali militari fir-Russja; inaqqsu l-aċċess mir-Russja għal ċerti teknoloġiji u servizzi sensittivi li jistgħu jintużaw għall-produzzjoni u l-esplorazzjoni taż-żejt. Minbarra dawn is-sanzjonijiet ekonomiċi, hemm fis-seħħ bosta miżuri tal-UE b'reazzjoni għall-kriżi fl-Ukrajna, inkluż: miżuri restrittivi individwali mmirati, b'mod partikolari projbizzjoni tal-viża u ffriżar tal-assi, attwalment kontra 146 persuna u 37 entità sal-15 ta' Settembru 2016; miżuri restrittivi b'reazzjoni għall-annessjoni illegali tal-Krimea u Sevastopol, limitati għat-territorju tal-Krimea u Sevastopol, attwalment fis-seħħ sat-23 ta' Ġunju 2017. Id-deċiżjoni ġiet adottata permezz ta' proċedura bil-miktub u kif inhi r-regola għad-deċiżjonijiet kollha dwar l-estensjoni ta' miżuri restrittivi, b'mod unanimu. Ħarsa Ġenerali lejn il-miżuri restrittivi tal-UE b'rispons għall-kriżi fl-Ukraina